C 404/41

Uverejnenie jednotného dokumentu zmeneného na základe schválenia nepodstatnej zmeny v súlade s článkom 53 ods. 2 druhým pododsekom nariadenia (EÚ) č. 1151/2012

(2022/C 404/11)

Európska komisia schválila túto nepodstatnú zmenu v súlade s článkom 6 ods. 2 tretím pododsekom delegovaného nariadenia Komisie (EÚ) č. 664/2014 (1).

Žiadosť o schválenie tejto nepodstatnej zmeny je uverejnená v databáze Komisie eAmbrosia.

JEDNOTNÝ DOKUMENT

„Ternera Gallega“

EÚ č.: PGI-ES-0012-AM03 – 24.2.2022

CHOP ( ) CHZO (X)

1. Názov

„Ternera Gallega“

2. Členský štát alebo tretia krajina

Španielsko

3. Opis poľnohospodárskeho výrobku alebo potraviny

3.1. Druh výrobku

Trieda 1.1. Čerstvé mäso (a droby)

3.2. Opis výrobku, na ktorý sa vzťahuje názov uvedený v bode 1

Čerstvé hovädzie mäso a droby z plemien dobytka Rubia Gallega a Morenas Gallegas, ako aj z ich krížencov a takisto krížencov s týmito plemenami hovädzieho dobytka: Asturiana de los Valles, Limusina a Rubia de Aquitania. Vhodní sú tiež kríženci býkov ktoréhokoľvek z uvedených plemien s kravami plemien Frisona a Pardo Alpina.

Zvieratá sa podľa veku, výživy a systému produkcie pred porážkou rozdeľujú na tieto kategórie:

a) „Ternera Gallega“: zvieratá, ktoré sa odstavujú v rôznom veku, zabíjajú sa pred dosiahnutím veku 12 mesiacov a kŕmia sa najmä objemovými krmivami a koncentrátmi povolenými regulačnou radou (Consejo Regulador);

b) „Ternera Gallega Suprema“: zvieratá, ktoré sa chovajú v hospodárstvach spolu so svojimi matkami a ktoré cicali materské mlieko počas minimálneho obdobia 7 mesiacov; tieto zvieratá sa porážajú pred dosiahnutím veku 10 mesiacov;

c) „Añojo“: zvieratá, ktoré sa porážajú vo veku viac ako 12 a menej ako 18 mesiacov.

Každej z týchto kategórií zvierat zodpovedá rovnomenná obchodná kategória s týmito organoleptickými vlastnosťami, pokiaľ ide o vzhľad a pretučnenosť:

a) „Ternera Gallega“ kategórie „Suprema“: toto mäso je bledoružovej až červenej farby s perleťovobielym až jemne žltým tukom krémovej konzistencie. Svalovina má jemnú štruktúru a pevnú konzistenciu. — Vzhľad jatočných tiel: S, E, U, R, O+. Nezohľadňuje sa pri jatočných telách pochádzajúcich z plemien Morenas Gallegas. — Pretučnenosť mäsitosti S, E, U: býky 1, 2, 3; jalovice 1, 2, 3, 4. — Pretučnenosť mäsitosti R, O+: býky 2, 3; jalovice 2, 3, 4.

b) „Ternera Gallega“: toto mäso je ružovej až svetločervenej farby s perleťovobielym, rovnomerne rozloženým tukom. Svalovina má jemné vlákna a pevnú konzistenciu. — Vzhľad jatočných tiel: S, E, U, R, O+. Nezohľadňuje sa pri jatočných telách pochádzajúcich z plemien Morenas Gallegas. — Pretučnenosť mäsitosti S, E, U: býky 1, 2, 3; jalovice 1, 2, 3, 4. — Pretučnenosť mäsitosti R, O+: býky 2, 3; jalovice 2, 3, 4.

c) „Añojo“: toto mäso je jemne červenej až tmavo červenej farby, s perleťovobielym tukom s jemným žltým odtieňom. Svalovina má pevnú a nemastnú konzistenciu. — Vzhľad jatočných tiel: S, E, U, R. — Pretučnenosť mäsitosti S, E, U: 1, 2, 3, 4. — Pretučnenosť mäsitosti R: 2, 3, 4.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

V prípade tradičných hospodárstiev je základom výživy materské mlieko od kráv-matiek, ktoré sa môže dopĺňať obilninami (najmä kukuricou), zemiakmi, okrúhlicou, objemovými a jadrovými krmivami. V prípade úžitkových chovov sa výživa zakladá na objemových a jadrových krmivách.

Použité krmivá majú byť v každom prípade rastlinného pôvodu a musia obsahovať suroviny bežné v živočíšnej výrobe v Galícii, ktoré patria k týmto kategóriám:

— obilniny a odvodené produkty,

— olejniny a odvodené produkty,

— strukoviny a odvodené produkty,

— hľuzová a koreňová zelenina a odvodené produkty,

— objemové krmivá,

— iná zelenina a odvodené produkty,

— minerálne látky,

— rôzne (produkty a vedľajšie pekárenské produkty a podobné produkty).

V zložení jadrových krmív musia prevažovať obilniny, a to v tomto pomere k celkovej hmotnosti krmiva: najmenej 60 % výhradne obilných zŕn alebo najmenej 65 % obilných zŕn a odvodených produktov.

V prípade koncentrátov určených pre najmladšie vekové kategórie sa tieto hodnoty môžu znížiť o päť percentuálnych bodov.

Výslovne sa zakazuje používať produkty, ktoré môžu narušiť normálne tempo rastu a vývin zvierat, ako aj produkty spracovania živočíšneho odpadu.

Na účely kontroly spracovaných krmív musia ich výrobcovia uzavrieť dohodu s regulačnou radou pre chránené zemepisné označenie „Ternera Gallega“.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Narodenie, chov a výkrm, ako aj porážka zvierat a rozrábka jatočných tiel sa musia uskutočňovať vo vymedzenej zemepisnej oblasti, aby sa zachovala špecifickosť produktu a skontrolovali sa podmienky získania produktu a jeho vysledovateľnosť.

Všetci prevádzkovatelia, ktorí sa zúčastňujú na procese produkcie a spracovania, musia byť zapísaní v registroch regulačnej rady pre CHZO „Ternera Gallega“. K zriadeným registrom patria: chovy hospodárskych zvierat, výkrmne, bitúnky, rozrábkarne mäsa a veľkoobchodní a maloobchodní predajcovia mäsa.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Certifikované jatočné telá sa môžu predávať spotrebiteľovi najskôr nasledujúci deň po porážke.

Certifikované jatočné telá, štvrtky alebo kusy strácajú po zmrazení spôsobilosť pre chránené zemepisné označenie (CHZO).

Rozrábka a krájanie kusov, ktoré sú predmetom CHZO a tých, ktoré nie sú predmetom CHZO, sa nemôže vykonávať súčasne, a uskladnenie sa vykonáva tak, aby nedošlo k zámene s inými kusmi alebo dielmi.

Certifikované mäso môže byť plátkované, balené a označované v závodoch zapísaných v registri regulačnej rady alebo aj v registri špecializovaných zariadení, pokiaľ takéto zariadenia pred tým podpísali zmluvu o spolupráci s regulačnou radou týkajúcu sa kontroly, označovania a predaja mäsa.

3.6. Špecifické pravidlá označovania výrobku, na ktorý sa vzťahuje registrovaný názov

Na účely identifikácie a vysledovateľnosti sa všetky jatočné telá, kusy a diely označujú etiketou v každej fáze spracovania produktu (porážka, rozrábka a/alebo plátkovanie). Tieto etikety sú rôznej farby podľa kategórií uvedených v bode 3.2 týkajúcom sa opisu produktu, a okrem povinných údajov sa na nich uvádzajú tieto údaje: identifikácia a logo „Ternera Gallega“, európske logo CHZO a údaje o vysledovateľnosti. Okrem označenia sprevádza každú polku jatočného tela doklad s informáciami o hospodárstve pôvodu, totožnosti a kategórii zvieraťa, jeho veku v čase porážky, klasifikácii a hmotnosti jatočného tela, o bitúnku a dátume porážky.

4. Stručné vymedzenie zemepisnej oblasti

Zemepisná oblasť chráneného zemepisného označenia „Ternera Gallega“ zahŕňa celé územie Galície.

5. Súvislosť so zemepisnou oblasťou

5.1. Špecifickosť zemepisnej oblasti

Galícijský reliéf je mierne zvlnený a husto pretkaný vodnými tokmi, ktoré spolu s atlantickou klímou charakterizovanou hojnými zrážkami a miernymi teplotami, prispievajú k vysokej produkcii objemového krmiva a poľnohospodárskych plodín. Vďaka takejto úrodnosti pôdy sa tu rozvinul chov dobytka spätý s územím a zároveň sa tu vybudoval významný výrobný a spracovateľský priemysel, v ktorom hovädzie mäso hrá dôležitú rolu.

Historicky sa dobytok choval v rodinných hospodárstvach a získané poznatky o tradičných spôsoboch chovu, kŕmenia a zaobchádzania s dobytkom sa odovzdávali z pokolenia na pokolenie.

5.2. Špecifickosť výrobku

Existencia mäsových plemien, medzi ktorými vyniká plemeno Rubia Gallega, pôvodne chované nielen (hoci prevažne) na mäso, ale aj na mlieko a ako ťažné zvieratá, tvorila základ systému rastlinno-živočíšnej výroby charakterizovanej malými chovmi hospodárskych zvierat a zužitkovaním zdrojov z vlastnej produkcie: mlieka, objemových krmív, poľnohospodárskych plodín, akými sú napríklad obilniny (najmä kukurica), zemiaky, okrúhlica atď.

Zvieratá v Galícii sa tradične porážajú vo veku menej ako 10 mesiacov, vďaka čomu majú jatočné telá nízku hmotnosť a typické organoleptické vlastnosti ako jemnosť, farba, štruktúra a šťavnatosť. Mnohé z týchto teliat sú kŕmené prevažne materským mliekom, čo uvedeným vlastnostiam mäsa dodáva špecifické odtiene, pokiaľ ide o vzhľad a chuť (napr. farba tuku, krémová štruktúra atď.). Tieto zvieratá a ich mäso patria v rámci CHZO do kategórie najvyššej kvality „suprema“. V menšej miere sa v Galícii produkuje aj mäso, ktoré sa získava zo starších zvierat chovaných takisto v rodinných hospodárstvach. Táto produkcia sa zakladá na lepšom využití genetických vlastností mäsových plemien a zdrojov objemového krmiva (kukuričnej siláže a obilnín). Mäso získané z týchto zvierat sa odlišuje sýtejšou farbou a pevnejšou konzistenciou a chuťou.

5.3. Príčinná súvislosť medzi zemepisnou oblasťou a kvalitou alebo vlastnosťami výrobku (pre CHOP) alebo špecifickou kvalitou, dobrým menom alebo inou vlastnosťou výrobku (pre CHZO).

Obyvatelia Galície už v dávnych časoch využívali hovädzí dobytok ako zdroj mäsa a tuku. Dobytok bol húževnatý, malý a prispôsobený horskému prostrediu. S príchodom zemiakov a kukurice z Ameriky jeho telesná stavba zosilnela a začal sa využívať na poľnohospodárske práce a produkciu mäsa a mlieka. Toto všestranné využitie dobytka výrazne prispelo k vývoju vlastníctva pôdy, pretože okrem toho, že slúžil rodinám poľnohospodárom ako potrava, mohli ho aj predávať a zo zisku kupovať pozemky.

V 18. storočí nadobudlo galícijské hovädzie mäso veľký význam vďaka vývozu do Anglicka, ktorý trval až do začiatku 20. storočia. Neskôr, takmer do konca 60. rokov 20. storočia, dodávala Galícia hovädzie mäso polovici Španielska a v súčasnosti je produkcia mäsa hlavnou poľnohospodárskou činnosťou, ktorá prináša živobytie miestnemu obyvateľstvu a pomáha predchádzať vyľudňovaniu vidieka.

Hovädzie mäso „Ternera Gallega“ sa produkuje v rodinných hospodárstvach, ktoré dodržiavajú galícijskú tradíciu produkcie mäsa a jej históriu a dávajú dôraz na kvalitu. Tieto hospodárstva sa vyznačujú osobitou symbiózou medzi kravami, teľatami a ich prostredím, dobrou starostlivosťou a know-how galícijských chovateľov, ktorí zdedili systémy produkcie odovzdávané po stáročia z generácie na generáciu, ktoré sa zakladajú na využívaní zdrojov z vlastnej produkcie hospodárstva, a najmä na špecifickej starostlivosti o zvieratá, ktoré boli zároveň ich druhmi a spolutvorcami ich histórie. Vďaka tomu vždy dokázali získať potraviny výnimočnej kvality, zásluhou čoho si toto mäso vydobylo na španielskom trhu výbornú povesť.

Odkaz na uverejnenie špecifikácie výrobku

https://mediorural.xunta.gal/sites/default/files/produtos/en-tramitacion/Pliego-de-condiciones-TG-decembro_2021.pdf

(1) Ú. v. EÚ L 179, 19.6.2014, s. 17.